Publicat el calendari escolar per al curs acadèmic 2021-2022
2025-07-24

Hui divendres (4-06-2021) ha quedat publicat en el DOGV el calendari que regirà el pròxim curs escolar 2021-22 en tot el territori de la Comunitat Valenciana. Així, les classes començaran el pròxim 8 de setembre per a tot l’alumnat. Per part seua, finalitzaran el 17 de juny per a l’ESO, Batxillerat i la Formació Professional, mentre que l’alumnat d’Infantil i Primària dirà adeu al curs el 21 de juny.

Excepcionalment, l’alumnat que curse programes formatius de qualificació bàsica iniciarà les activitats escolars el 15 de setembre de 2021 i finalitzarà el 17 de juny de 2022, mentre que en Formació de Persones Adultes, les classes començaran el 20 de setembre i finalitzaran el 17 de juny. En ensenyaments artístics de Música i Dansa, elementals i professionals, ensenyaments professionals d’Arts Plàstiques i Disseny i ensenyaments esportius de règim especial, les classes començaran el 22 de setembre i finalitzaran el 16 de juny. Finalment, en ensenyaments d’idiomes, les classes començaran el 27 de setembre de 2021 i finalitzaran el 27 de juny de 2022.

Pel que respecta als períodes vacacionals, les vacances de Nadal seran des del 23 de desembre de 2021 fins al 7 de gener de 2022, tots dos inclusivament, mentre que les vacances de Pasqua aniran del 14 al 25 d’abril de 2022, tots dos inclusivament.

Durant el curs escolar 2021-22 seran considerats festius el 12 d’octubre, festa nacional d’Espanya; l’1 de novembre, festa de Tots els Sants; el 6 de desembre, Dia de la Constitució Espanyola; el 8 de desembre, Dia de la Immaculada Concepció i el 24 de juny, Sant Joan.